השבעה באוקטובר גרם לנו להעריך את האומץ של הלוחם בחזית. ראינו אנשים שבלי למצמץ הותירו את משפחותיהם מאחור והלכו לסכן את חייהם בהגנה על עמם ומולדתם. 

הדוגמה האישית שנתנו הלוחמים וההתגייסות של כלל הציבור, חידדו אצל ציבור עצום את ההכרה בזהות המשותפת שלנו, ובאינטרס המשותף והעליון של הגנה וחיזוק המדינה היהודית היחידה בעולם. 

בכדי שנתרגם את הפיכחון הזה לתור זהב חסר לנו שני מרכיבים קריטיים: רעיונות גדולים ותעוזה מסוג שהחברה הישראלית עדיין חסרה - האומץ של אנשי המילים לחרוג מהשורה

אומץ של כותב או מדינאי שונה מאוד מאומץ של חייל בשדה הקרב. החייל צועד עם המחלקה שלו לעבר האש. אמנם עם כל צעד קדימה הוא מסכן ביודעין את חייו. אך מצד שני, הוא לא לבד. מלבד חבריו החיילים, נשק ואפוד הוא מצוייד בידיעה כי בטחונו והצלחתו הם מושא תפילותיהם של מיליוני ישראלים ששלחו אותם לשם בשם המטרה הקונצנזואלית ביותר שקיימת: ההגנה על החיים.

אנשי מילים החמושים ברעיונות החורגים מהמוסכמות של המחנה שלהם, מצויים בסיטואציה הפוכה. הצגת רעיון הכופר במוסכמות, אמנם לא מקצרת חיים, אך היא עשויה לדון את הכותב לבדידות ונתק. 

תנועת מחרתיים הוקמה בכדי להוות פלטפורמה לאומץ מהסוג הזה. בכדי שלא נפספס את ההזדמנות הגדולה שמייצר הפיכחון הציבורי, נעבוד עם אנשי מילים ומנהיגים בעלי יושרה ואומץ, בכדי לייצר קו אופק חדש לציבור עצום שמאס בשיח פוליטי ורעיוני שלא התחדש מאז שנות התשעים.

באירוע ההשקה היום בערב, נחגוג גם את השקת ספרו של ח"כ עידן רול לפתוח את המועדון. יהיה לי הכבוד לשוחח עם ח"כ על החשיבות של התחדשות רעיונית ופוליטית, והדרכים בהן נוכל להבטיח כי ישראל תתרגם את הפיכחון הישראלי לתור זהב.

בנוסף נקבל טעימה מכמה מהרעיונות הגדולים והמפתיעים שמבשלים ח"כ לשעבר עינת וילף ומנכ"ל השומר החדש יואל זילברמן. תנחה את האירוע, הרוח החיה מאחורי פורום נשות המילואימניקים רותם אבידר-צאליק, הצפויה גם היא לפרסם ספר במסגרת מחרתיים.

ההשקה היום היא אירוע קטן ואינטימי, אך הוא יצולם, יוקלט ויופץ ברובו לרשתות. אני מזמין אתכם לרכוש את הספר של עידן, לעקוב ולהצטרף לשיחה החדשה שננסה לייצר.